b'\n_START_ARTICLE_\nBranko Ber\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nObiskoval je gimnazijo v Ljubljani in se po kon\xc4\x8dani maturi (1946) vpisal na \xc5\xa1tudij slavistike na Filozofski fakulteti v Ljubljani. Diplomiral je leta 1950 in kasneje (1965) prav tam promoviral za doktorja literarnih znanosti] z disertacijo Mladost Ivana Tav\xc4\x8darja ter osnove in za\xc4\x8detki njegovega delovanja._NEWLINE_V letu 1951 se je zaposlil v Narodni in univerzitetni knji\xc5\xbenici kot bibliotekar, kjer je postal vodja rokopisnega oddelka in napredoval do bibliotekarskega svetovalca. Nekaj let je opravljal delo pomo\xc4\x8dnika republi\xc5\xa1kega sekretarja za prosveto in kulturo Slovenije, vendar je \xc5\xbee leta 1972 ponovno za\xc4\x8del slu\xc5\xbebovati v NUK-u kot vodja bibliotekarskega strokovnega in raziskovalnega centra, pomo\xc4\x8dnik ravnatelja in ravnatelj (1976\xe2\x80\x931980). Od 1981 je bil pogodbeni vi\xc5\xa1ji predavatelj na katedri za knji\xc5\xbeni\xc4\x8darstvo Pedago\xc5\xa1ke akademije v Ljubljani, naslednje leto pa se je tam redno zaposlil. Leta 1987 je bil imenovan za predstojnika Oddelka za bibliotekarstvo na Filozofski fakulteti, katerega ustanovitelj je. Leto kasneje je bil izvoljen v naziv rednega profesorja za bibliotekarstvo. Upokojil se je 1990 in prejel naziv zaslu\xc5\xbeni profesor. 26. aprila 2010 ga je predsednik Republike Slovenije, Danilo T\xc3\xbcrk, odlikoval z zlatim redom za zasluge za \xc5\xbeivljenjsko delo na podro\xc4\x8dju bibliotekarstva in literarne zgodovine._NEWLINE_Ber\xc4\x8di\xc4\x8devo literarnozgodovinsko raziskovanje je osredoto\xc4\x8deno na dve podro\xc4\x8dji: na protestantizem in knji\xc5\xbeevnost 19. stoletja. Napisal je mnogo spremnih besed v vrsti faksimiliranih izdaj slovenskih protestantskih piscev: Primo\xc5\xbe Trubar Abecedarium, Ena duhovska pejsen zuper Turke, Catechismus, Hieronymus Megiser Das Vaterunser (O\xc4\x8dena\xc5\xa1), Jurij Dalmatin Biblia, Adam Bohori\xc4\x8d Articae horulae (Zimske urice) in nekaterih glavnih piscev 19. (in 20.) stoletja: A\xc5\xa1kerc, Jur\xc4\x8di\xc4\x8d (spremna beseda Desetega brata), Gregor\xc4\x8di\xc4\x8d, Kersnik in Cankar. Predvsem pa se je ukvarjal z Ivanom Tav\xc4\x8darjem. Poleg vrste \xc4\x8dlankov je o njem napisal tudi disertacijo z naslovom Mladost Ivana Tav\xc4\x8darja._NEWLINE_Na podro\xc4\x8dju bibliotekarstva se je zlasti posve\xc4\x8dal razvoju knjige in knji\xc5\xbenic, tiskarstva in knjigarstva, organizaciji knji\xc5\xbeni\xc4\x8darske dejavnosti, organiziranosti in poslovanju knji\xc5\xbenic ter za\xc5\xa1\xc4\x8diti in negi knji\xc5\xbeni\xc4\x8darskega gradiva. Raziskoval je fonde srednjeve\xc5\xa1kih rokopisov, rokopisnih gradiv, inkunabul in drugih starej\xc5\xa1ih tiskov, razvoj tiskarstva, sodobno problematiko slovenske narodne knji\xc5\xbenice ter stanje knji\xc5\xbeni\xc4\x8darstva na Slovenskem. Posebej se je ukvarjal z vpra\xc5\xa1anji bibliotekarskega strokovnega izobra\xc5\xbeevanja ter sodeloval pri izdelavi programov za \xc5\xa1tudij bibliotekarstva na Slovenskem._NEWLINE_Bil je strokovni urednik in soavtor gesel s podro\xc4\x8dja knji\xc5\xbeni\xc4\x8darstva v Enciklopediji Slovenije. Oddelek za bibliotekarstvo podeljuje vsako leto nagrade za dose\xc5\xbeke v stroki, ki se imenuje po njem Ber\xc4\x8di\xc4\x8deva nagrada.'